У мінулыя месяцы кампанія “Будзьма беларусамі!” ладзіла ў розных рэгіёнах Беларусі дыялог паміж тымі, хто актыўна піша, і тымі, хто актыўна дзейнічае на карысць грамадства. У цяперашнім свеце сродкі масавай інфармацыі адыгрываюць ключавую ролю. Бо менавіта яны фармуюць грамадскую думку і даносяць да сваіх чытачоў/слухачоў неабходныя мэсэджы. Нярэдка здараецца так, што небыякавыя і актыўныя грамадзяне застаюцца са сваімі праектамі і задумамі на ўзбочыне інфармацыйнага поля. А журналісты ў сваю чаргу не заўсёды могуць зразумець, што навіна сапраўды вартая розгаласу. Хто вінаваты? Актывіст з няўцямным прэс-рэлізам ці няўважлівы журналіст? А можа быць матэрыял залежыць ад асабістай прыязнасці рэдактара да пэўнага дзеяча?